Erään kerrostaloalueen elämää Oulussa on kevään ajan piinannut Bodari-Jone, joka valvoo asukkaiden elämää kellon ympäri.

Asukkaita kyttäävän Jonen eritystarkkailuun ovat joutuneet ainakin tupakoitsijat, koiran ulkoiluttajat ja auton pysäköijät.

Etu-Lyötyn asuinalueelle on ilmestynyt valvojan allekirjoittamia lappuja, joissa asukkaita opastetaan aikaisempaa parempaan kerrostalokulttuuriin. Lappujen allekirjoittajana on Bodari-Jone tai Jone (ex-bodari).

Harjapäänkadun alueella usein liikkuva Quoc Minh Lenguyen on törmännyt lappujen kirjoittajaan kaverinsa kautta.

– Asun itse 500 metrin päässä, mutta kaverini asuu tässä taloyhtiössä ja hän on saanut lappuja Jonelta koirien ulkoiluttamiseen liittyen. Kun kaverin muuttoauto tuli pihaan ja aloimme siirtää tavaroita sisään, autoon ilmestyi viidessä minuutissa lappu, jossa huomautettiin pihalle pysäköimisestä, Quoc Minh kertoo.

13 vuotta Suomessa asunut vietnamilaismies on erityisen harmistunut kyttääjän lapusta, jossa vihjaillaan aasialaisten koirien syömisestä.

– Minua ei pelota, mutta ärsyttää suuresti tuollainen vihjailu. Totta, Aasiassa syödään koiranlihaa, mutta Suomessa eletään suomalaisessa kulttuurissa, eikä siihen kuulu koiranliha, hän huomauttaa.

Quoc Minhin mielestä kerrostalokyttääjän pitäisi uskaltaa käyttäytyä kuin mies ja tulla kasvotusten sanomaan asiansa. Lappujen levittäminen pihalla autoihin on hänen mielestään lapsellista touhua.

– Jonen pitäisi antaa ihmisten elää omaa elämäänsä rauhassa, hän kehottaa.

Jonen oudot viestit hämmentävät alueen asukkaita.

Poliisille tuttu

Jone ja Jonen levittämät lappuset ovat tuttuja myös Oulun poliisille, vaikka rikosilmoitusta asiasta ei ole tehty.

Rikosylikomisario Markus Kiiskinen ei pidä asuinalueen valvomista aina kielteisenä asiana. Roskaamisesta ja pysäköinnistä huomautteleminen kuuluu tavalliseen kerrostaloasukkaiden arkielämään.

– Naapurivalvonta on tiettyyn rajaan asti hyvä asia. Yhteisestä omaisuudesta on pidettävä huolta, siksi pitää kulkea silmät avoinna ja olla valppaana. Sellaisiin asioihin, jotka eivät itselle kuulu, ei pidä puuttua, Kiiskinen rajaa.

Missä sitten kulkee vaarattoman tarkkailun ja vaarallisen kyttäämisen raja?

– Yksityisyyden suojaa ei saa rikkoa kuvaamalla muita omalta parvekkeelta esimerkiksi kerrostalon portaikossa tai parvekkeelle. Kenenkään henkeä tai omaisuutta ei saa uhkailla. Laiton uhkaus on rikos ja rangaistava teko.

– Jos herjaaminen on rajua tai räikeää ja kyttääjä pudottaa uhkauksensa postiluukusta sisään, kyseessä saattaa olla laiton uhkaus tai kunnianloukkaus.

OSALLISTU! Jättääkö naapurustossasi joku erikoisia terveisiä tai heippalappuja? Entä valvotaanko tekemisiä huomiota herättävästi? Kerro tapauksista alla olevassa kentässä, tai jos sinulla on myös kuvia, niin käytä uutisvihjelomakketta. Jätä myös yhteystietosi mahdollista yhteydenottoa varten. Yhteystiedot jäävät vain toimituksen tietoon. Julkaistuista kuvista maksamme palkkion.

Kommenttini:

Nimimerkkini: